เอซประกันชูไทยตลาดหลักอาเซียน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — เอซ อินชัวรันส์ โปรยยาหอม ยึดตลาดในไทยสร้างผลตอบแทนในภูมิภาค
นายนีล สมิธ ประธานเจ้าหน้าที่บริหารคนใหม่ บริษัท เอซ ไอเอ็นเอ โอเวอร์ซีส์ อินชัวรันส์ หรือเอซ อินชัวรันส์ เปิดเผยว่า บริษัทแม่ในต่างประเทศได้ให้ความสำคัญกับตลาดประกันวินาศภัยในไทยเป็นอย่างมาก โดยธุรกิจในไทยถูกวางตัวให้เป็นประเทศที่มีผลต่อการเติบโตในภูมิภาคเอเชียแปซิฟิก ซึ่งหลังจากนี้จะมีการปรับปรุงเรื่องการบริหารงานใหม่เพื่อให้ยอดขายของบริษัทดีขึ้นกว่าเดิมอีก โดยที่ผ่านมาการเติบโตเฉลี่ยอยู่ที่ปีละ 10% และคาดว่าปีนี้น่าจะปิดยอดขายเบี้ยประกันได้เกิน 3,000 ล้านบาท ตามที่ตั้งเป้าไว้
“ทางบริษัทไม่ได้กำหนดให้ว่าต้องเข้ามาจัดการหรือทำอะไร แต่ตั้งใจว่าจะต้องเข้ามาต่อยอดธุรกิจเดิมที่ทำได้ดีอยู่แล้ว ให้ก้าวหน้าขึ้นไปอีก ด้วยบริการที่ดีและสินค้าที่มีอยู่ โดยเฉพาะประกันอุบัติเหตุส่วนบุคคล หรือพีเอ ซึ่งเป็นโปรดักต์เด่นของเรา และยังมีรายละเอียดที่สามารถสร้างตลาดได้อีก เช่น การเสริมด้านประกันสุขภาพเพิ่มเข้าไป โดยยังคงตั้งเป้าหมายเติบโตให้ได้ตัวเลขสองทุกปี” นายสมิธ กล่าว
อย่างไรก็ตาม ปัจจัยหลักที่ทำให้เห็นว่าตลาดเมืองไทยยังเติบโตได้อยู่ ก็คงเป็นเรื่องของธุรกิจประกันภัยโดยรวม ที่มีสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เข้ามากำกับดูแลให้ทุกบริษัทอยู่ในกฎระเบียบเหมือนกันหมด ซึ่งเป็นสิ่งที่บริษัทชอบและเป็นปัจจัยบวกที่ทำให้ทุกบริษัทแข่งขันภายใต้กรอบเดียวกัน ซึ่งหากบริษัทสามารถวางสินค้าได้ถูกจุดตรงกับความต้องการของลูกค้า ก็จะทำให้บริษัทเติบโตต่อไปได้อีก เพราะไม่ได้มองในแง่ของเบี้ยประกันเพียงอย่างเดียว แต่มองถึงช่องทางเติบโตของบริษัทด้วย